Den tidligere danske landsholdsspiller Harald Nielsen er afgået ved døden i en alder af 73.

Harald Nielsen, af de fleste husket som Guld-Harald, afgik i går den 11. august ved døden efter længere tids sygdom. Han blev 73 år.

Harald Nielsen, blev topscorer ved OL i 1960, hvor hans mange mål var medvirkende til, at Danmark vandt sølv.

Året efter gik turen til Italien, da Nielsen blev solgt fra Frederikshavn til Bologna. Her blev Harald Nielsen topscorer i Serie A to gange, ligesom han var med til at vinde mesterskabet med klubben.

Efterfølgende blev han den dyreste fodboldspiller i verden, da han blev solgt til Inter, men opholdet i Inter blev aldrig den store succes. Nielsen nåede forbi Napoli og Sampdoria, inden han stoppede karrieren i 1970.

I starten af 1990'erne var Harald Nielsen med til at stifte FC København, og i 2010 blev han optaget i DBU's Fodboldens Hall of Fame.